b'\n_START_ARTICLE_\nPart\xc5\xa1\xc4\x8dina\n_START_SECTION_\nKlasifikacija\n_START_PARAGRAPH_\nPartski jezik je spadal v zahodno skupino srednjeiranskih jezikov, ki je imel zaradi stikov s sosednjimi jeziki tudi nekaj zna\xc4\x8dilnosti vzhodnoiranskih jezikov. Vpliv je opazen predvsem v izposojenkah. Nekaj sledov vzhodnega vpliva se je ohranilo tudi v partskih izposojenkah v armenskem jeziku._NEWLINE_Taksonomsko spada v skupino severozahodnih iranskih jezikov, medtem ko srednjeperzijski jezik spada v skupino jugozahodnih iranskih jezikov.\n_START_SECTION_\nKnji\xc5\xbena part\xc5\xa1\xc4\x8dina\n_START_PARAGRAPH_\nBesedila v partskem jeziku so se pisala v pahlavijski pisavi, ki je imela dve temeljni zna\xc4\x8dilnosti: izpeljana je bila iz aramejske pisave in jezika ahemenidske dr\xc5\xbeavne pisarne (cesarska aramej\xc5\xa1\xc4\x8dina), poleg tega pa je vsebovala veliko aramejskih besed, ideogramov in logogramov, imenovanih hozw\xc4\x81rishn (arhaizmi), ki so jih razumeli kot partske (arsakidska pahlav\xc5\xa1\xc4\x8dina)._NEWLINE_Partski jezik je bil jezik stare satrapije Partije, ki se je uporabljal na arsakidskem dvoru. Glavni vir podatkov o Partih je nekaj ohranjenih napisov v Nisi in Hekatompilu, manihejska besedila, sasanidski ve\xc4\x8djezi\xc4\x8dni napisi in ostanki partske knji\xc5\xbeevnosti v srednjeperzijskem jeziku, ki je nasledil part\xc5\xa1\xc4\x8dino. Pomembno vlogo v rekonstruiranju part\xc5\xa1\xc4\x8dine imajo manihejska besedila, napisana kmalu po propadu Partskega cesarstva. Manihejski spisi ne vsebujejo ideogramov.\n_START_SECTION_\nIzumrtje\n_START_PARAGRAPH_\nLeta 224 je lokalni vladar Farsa Arda\xc5\xa1ir I. odstavil zadnjega partskega kralja Artabana IV. in sam zasedel njegovo mesto. Utemeljil je \xc4\x8detrto iransko in drugo perzijsko vladarsko dinastijo \xe2\x80\x93 Sasanidsko cesarstvo. Partski jezik je zamenjala srednja perzij\xc5\xa1\xc4\x8dina, ki je v pisni obliki znana kot sasanidska pahlav\xc5\xa1\xc4\x8dina. Part\xc5\xa1\xc4\x8dina kljub temu ni takoj izumrla, kar dokazuje nekaj dvojezi\xc4\x8dnih napisov iz sasanidskega obdobja.'